Christian H. Hansen (DF), 2001-05-16:
Jeg kan ikke lade være med at starte med at sige, at den sidste lille debat, der har været omkring økonomien, da er betænkelig at høre på.
Bunder det egentlig ikke i, når det kommer til stykket, at det, Enhedslisten ønsker, er, at fiskeriministeriet bliver flyttet ud til havnekajen, og at de både, der ligger derude, ejes af staten, og så er der nogle, der allernådigst får lov til at sejle ud med dem, men som i hvert fald ikke må tjene nogen penge på dem?
Det kunne da godt lyde sådan, men det er det måske heller ikke. Da vi i februar måned i år havde en forespørgselsdebat til fødevareministeren om dansk fiskeri i årene 2000 og 2001, var der vel et af spørgsmålene, som skinnede meget igennem, og det var spørgsmålet: Hvad vil vi med dansk fiskeri?
Hvordan kan vi fra Folketingets side komme med forslag, som gør, at dansk fiskerierhverv fortsat skal kunne overleve som et bæredygtigt erhverv?
Bæredygtighed i fiskeriet handler jo om, at den enkelte fisker og det enkelte fartøj har en god økonomi, men det handler så sandelig også om, at der sker fornyelse i den danske fiskerflåde, og også om, hvordan vi får nye generationer til at gå ind i fiskerierhvervet, for det er så sandelig også vigtigt for, at det skal kunne overleve.
Her bliver jeg nødt til at nævne noget, som jeg også sagde, sidste gang vi havde debatten, nemlig at det forekommer mig ganske urimeligt, at man tit ser fiskerne blive omtalt med ord som rovfiskere, tyveknægte, cowboyer eller pirater.
Hvorfor ikke tage udgangspunkt i netop det, det er?
Nemlig at fiskerne daglig leverer friske råvarer til en kræsen forbrugerkreds, og at disse råvarer ikke bliver tilvejebragt på nogle af de føromtalte måder, men af nogle hårdtarbejdende fiskere, der faktisk holder af deres erhverv og er stolte af deres erhverv?
Ligesom forbrugerne har de nogle faste udgifter, som skal betales, og lige det med at kunne leve af deres forretning er det ved at knibe med for fiskeriet.
Vi er i dag samlet endnu en gang i Folketingssalen om det emne for at få lavet nogle modeller, som gør, at man kan håbe på, at det bliver bedre at være fisker.
En af de ting, som vi i Dansk Folkeparti især synes er vigtig, er mulighederne for bedre kvoter.
Vi mener helt klart, at regeringen bør arbejde på, at fiskerne bliver skaffet muligheder for at planlægge langsigtet f.eks. ved at arbejde for indførelsen af flerårskvoter igennem EU, samt ved at sikre en fleksibilitet i forvaltningen med et maksimalt udsving på 15 pct. på kvoterede arter i begge retninger.
I Dansk Folkeparti vil vi gerne opfordre regeringen til at arbejde i den retning og så slå lidt mere i bordet i EU, for det er jo ikke her, vi nationalt kan vedtage det.
Når det gælder forhandlinger af kvoter, er det absolut nødvendigt, for kvoteindskrænkninger er gået hen og blevet en dagligdag. Mange har haft torskestoppet tæt inde på livet.
Det forekommer ganske urimeligt, at man på den ene side gerne vil se, at fiskerne fornyr flåden og moderniserer, og på den anden side laver man så disse her tiltag.
Hvad er der så sket, siden vi senest havde debatten i februar måned i år?
Jo, der er blevet drøftet meget.
Ministeriet har drøftet det med organisationerne, og det har vel udmøntet sig i, at man er kommet frem til noget i dag.
De politiske partier har også været inddraget i nogle forhandlinger.
Når vi taler om de omsættelige kvoter, vil jeg gerne sige, at det ikke altid har været Dansk Folkepartis bedste kop te, men som det også før er sagt heroppe, er der et flertal, der står bag det her stykke papir med forslaget til vedtagelsen.
Det er et kompromis, og det er mange partier, der er med i det.
Så kan man altså ikke blive ved med at påberåbe sig et eller andet.
Jo, det kan man godt, men så får man den situation, som SF og Enhedslisten sidder i nu.
De får ingen indflydelse på det fremover.
Jeg skal heller ikke gå ind i en debat om, hvad det egentlig er, der er foregået omkring organisationerne.
Der har været røster fremme om, at de ikke har været draget så meget med ind i det.
Jeg kan blot konstatere, at der nu er mulighed for, at man kan komme med ændringsforslag, og der er mulighed for, at vi kan drøfte det her videre.
Jeg tror også, det er meget vigtigt, at man får styrket grundlaget for et bæredygtigt fiskeri og målsætningen om sunde fødevarer, ved at man får nedsat udvalg, som bl.a. skal se på de naturgivne faktorer uden for fiskeriet.
Her tænker jeg på forurening, altså aktiviteter i forbindelse med olieefterforskning og andet, som påvirker fiskebestandenes tilstand og udvikling.
Her tror jeg også, det er vigtigt, at man kommer ind og kigger på konsekvenserne af de seismologiske undersøgelser.
Jeg vil til sidst sige, at fiskerierhvervet har fortjent, at der sker noget konstruktivt, og jeg mener, der i vedtagelsesforslaget i dag ligger nogle ting, som kan gøre, det bliver bedre og mere konstruktivt, måske ikke mindst i den sidste pind, hvor vi får mulighed for at vurdere udnyttelsen af FIUF-programmet og det bevillingsmæssige grundlag, men så sandelig også i nogle af de andre ting, som jeg har været inde på.
Fiskerierhvervet har fortjent det, og de erhverv, som har tilknytning til fiskerierhvervet, har så sandelig også fortjent, at der sker noget.
De reguleringer, der bliver foretaget for de enkelte fiskere, har jo stor betydning for omgivelserne, kommunerne, følgeerhvervene osv.
Det er meget vigtigt. De tiltag, der er taget omkring de små havne, har faktisk været en væsentlig ting for Dansk Folkeparti, og jeg synes også, at det, der er lavet der, er konstruktivt.